Euharistijsko klanjanje, 9. ožujka 2024.

PJESMA: Svet, svet, svet

UVODNA MOLITVA

Gospodine prisutan si u ovom Presvetom Sakramentu. Ti si tu za svakoga od nas. Ti svakoga od nas želiš ispuniti svojom ljubavlju koju si nam posvjedočio svojom žrtvom na križu. Susrećemo te kao Boga i čovjeka, kao osobu koja nas razumije u našim životnim nemirima. Pomozi nam da svojim kršćanskim životom možemo pokazati svijetu da smo tvoji, osobito po načinu nošenja našeg životnog križa.

EVANĐELJE (Iv3, 14-18)

„I kao što je Mojsije podigao zmiju u pustinji tako ima biti podignut Sin Čovječji da svaki koji vjeruje u njemu ima život vječni. Uistinu, Bog je tako ljubio svijet te je dao svoga Sina Jedinorođenca da nijedan koji u njega vjeruje ne propadne, nego da ima život vječni. Ta Bog nije poslao Sina na svijet da sudi svijetu, nego da se svijet spasi po njemu. Tko vjeruje u njega , ne osuđuje se; a tko ne vjeruje, već je osuđen što nije vjerovao u ime jedinorođenog Sina Božjega.“

RAZMATRANJE

Okupljeni u zajedništvu i zahvalni za Tvoju ljubav i dobrotu, želimo Gospodine razmišljati o tvome križu. Vjerujemo da križ ima smisla, da patnja ima smisla. Ti si Isuse prvi za nas nosio križ i podnio neizmjernu patnju. Vjerujemo da je svaki križ koji nama daješ za naše dobro. Vjerujemo da je križ mjesto susreta sa tobom i da nam iz tvoga križa izvire blagoslov, smisao i jakost za naše križeve. Vjerujemo da iz našeg podnošenja patnje dolazi blagoslov ne samo za nas već i za one s kojima smo povezani. Tvoj nam križ, Isuse govori o tvojoj ljubavi, a naš nam križ daje naslutiti da nas po patnji privlačiš i suobličuješ sebi.

Gospodine, želimo se sada odreći svake pobune protiv tvoga križa, svakog nepovjerenja u snagu i smisao križa. Odričemo se svakog krivog gledanja na patnju. Odričemo se želje za osvetom onima koji su nam prouzročili patnju svojim riječima ili djelima, ali molimo i za oprost one kojima smo mi prouzročili patnju i bol. Prihvaćamo tvoj križ Gospodine kao svoje poslanje, prihvaćamo tvoj križ kao blagoslov, jer na njemu si Ti pobijedio sve ono čega se mi bojimo: zlo, grijeh i smrt.

PJESMA: O; Isuse izranjeni

MEDITACIJA BL.MAJKE UTEMELJITELJICE

„Ako smo prave Zaručnice Kristove, ako istinski razmatramo Njegovu muku, mi ćemo nastojati tražiti sredstva da mu što sličnije postanemo , po strpljivosti u mukama za Njegovu ljubav. Mi kao sljedbenice Njegove, slijedimo ga u Njegovoj Muci, idimo dakle za Kristom kroz ove svete dane, plačimo s Njime, ostanimo uz Njega. Nemojmo se ni čas odjeliti od Njega. Častimo Križ i grlimo ga svom ljubavlju kao što majka grli i ljubi postelju ljubljenog djeteta koje je umrlo. Tako i vi Sestre ljubite i grlite križ- postelju svoga zaručnika koji je svoje zadnje časove sproveo na njoj i pokazao koliko nas ljubi. Nama je geslo: križ muke, križ poniženje, križ boli, stupajući stazom Kristovom i slijedeći ga u Njegovoj muci. Gdje je Zaručnik tu treba da bude i njegova zaručnica. Na Križu nas je zaručio, po križu nas je vezao svojom žarkom ljubavlju, na njemu smo postale sve Isusove, po križu ćemo doći s njime do vječnog uživanja njegove ljubavi.“

PJESMA: Cjelivat ću Gospodine

LITANIJE KRVI KRISTOVE

PJESMA: Tvoja krv što čisti me

DIVNOJ DAKLE

BLAGOSLOVLJEN